
На основу члана 59. Закона о локалној самоуправи („Службени гласник Републике Српске“, бр. 97/16, 36/19 и 61/21), члана 67. Статута општине Теслић („Службени гласник општине Теслић“, број 4/17) и члана 3. Правилника о критеријумима, начину и поступку расподјеле средстава удружењима и фондацијама за пројекте подршке младима који се финансирају и суфинансирају из буџета општине Теслић („Службени гласник општине Теслић“, број 7/22), Начелник oпштине Теслић  р а с п и с у ј е

[bookmark: bookmark0]Ј А В Н И   П О З И В
удружењима и фондацијама за достављање пројектних 
приједлога подршке младима


I – ОПШТЕ ОДРЕДБЕ

	Општина Теслић (у даљем тексту: Општина) позива удружења и фондације основане према позитивно-правним прописима Републике Српске и Босне и Херцеговине (у даљем тексту: апликанти) да доставе своје пројектне приједлоге у оквиру подршке активностима удружења и фондација које раде на питањима младих.
	Јавни позив се расписује као резултат успјешне сарадње Општине и Института за развој младих КУЛТ са циљем креирања бољег и квалитетнијег окружења за младе.
	На јавни позив се могу пријавити апликанти који задовољавају сљедеће услове:
· да су основани и регистровани у РС и БиХ, 
· да су вођени од стране држављана РС и БиХ, 
· да своје активности реализују на подручју Општине, 
· да су пројекти намијењени грађанима Општине, 
· да се пројекти односе на области које је Општина одредила као приоритетне према стратешким документима, односно на области које су дефинисане овим јавним позивом, 
· да не обављају активности у име политичких партија.

На јавни позив не могу се пријавити јавне установе, институције власти, привредна друштва, вјерске организације, политички субјекти, као ни међународне невладине организације које немају регистровано представништво у Републици Српској односно у Босни и Херцеговини.
Све пројектне активности морају се реализовати на подрушју општине Теслић, а пројектни приједлог мора бити у складу са областима овог јавног позива.


II – ОБЛАСТИ ЈАВНОГ ПОЗИВА

	Пројектни приједлози морају се искључиво односити на унапређење положаја младих на подручју општине Теслић, а у складу са мјерама из Омладинске политике општине Теслић за период 2021-2025. година и усвојеним Акционим планом за реализацију стратешких циљева Омладинске политике општине Теслић за 2022. годину и то из области:

· образовање, култура и физичка култура; 
· запошљавање и самозапошљавање младих; 
· стамбена политика младих; 
· социјална и здравствена заштита младих; 
· омладински рад и организовање, мобилност, информисање; 
· млади и заштита животне средине;
· спорт и слободно вријеме.


III – УСЛОВИ И ПРОЦЕДУРЕ ЗА АПЛИЦИРАЊЕ

	Општина додјељује средства за грантове усмјерене на пружање подршке активностима невладиних организација за унапређење политике према младима на подручју теслићке општине.
	Средства за грантове се додјељују из фонда насталог удруженим средствима Општине и Института за развој младих КУЛТ, који свој дио средстава придружује фонду у оквиру иницијативе „Capacity Building Works“ коју спроводи, а подржава Влада Швајцарске.
	Пројектни приједлози могу се достављати за цјелокупан или дјелимичан износ средстава потребних за имплементацију кандидованог пројекта, с тим да најмање 51%, а највише 100% укупног износа пројекта мора бити финансирано из из средстава по овом јавном позиву.
Општина задржава право да додијели било који број грантова или да не додијели ниједан грант, а у складу са резултатима комисијске оцјене пројектних приједлога.
	Минималан износ средстава која се траже по овом јавном позиву не може бити мањи од 6.000,00 КМ са урачунатим ПДВ-ом, нити већи од 10.000,00 КМ са урачунатим ПДВ-ом.
	Пројекат се мора реализовати на простору општине Теслић, најкасније до 31.12.2022. године.
	Током реализације пројекта апликант ће бити одговоран за управљање садржајним и финансијским дијелом пројекта, као и за наративно и финансијско извјештавање према Општини.
	Апликације и тражена документа морају бити написане на једном од службених језика и писама у Републици Српској односно у Босни и Херцеговини. Апликације морају бити попуњене електронски.
У оквиру овог јавног позива апликанти не могу додјељивати подгрантове. Апликант мора у оквиру свог тима реализовати најмање 80% пројектних активности, док преосталих 20% активности може спровести партнер/и.


IV – ПОДНОШЕЊЕ ПРИЈАВА И ПРОЦЕС ОДАБИРА ПРОЈЕКАТА

	Пројектни приједлози достављају се у форми обрасца пројектног приједлога. Поред пројектног приједлога потребно је доставити детаљан буџет са свим ставкама (укључујући и наративни буџет који детаљно описује ставку, те образлаже њену цијену и количину).
	Буџет треба бити изражен у конвертибилним маркама (КМ), износи требају бити изражени са урачунатим ПДВ-ом и сви трошкови требају настати у Републици Српској односно Босни и Херцеговини.
	Уз пројектни приједлог и буџет - (Прилог 1 и Прилог 2), потребно је доставити и:

· потписану изјаву о подобности – (Прилог 3);
· потписану изјаву о партнерству (уколико постоји партнер/и у пројектном приједлогу) – (Прилог 4);
· копију завршног годишњег финансијског извјештаја за 2021. годину (биланс стања и биланс успјеха);
· овјерену копију важећег рјешења о регистрацији удружења у РС/БиХ (за апликанта и партнера/е);
· овјерену копију увјерења о пореској регистрацији (за апликанта и партнера/е).

Свака организација може аплицирати с највише једним пројектним приједлогом. У случају да нека организација достави више од једног пројекта, у обзир ће се узети само прва пристигла апликација.
Апликанти могу, али не морају, имати партнера у пројекту. У случају да имају партнера или више њих, за сваког партнера засебно испуњавају образац изјаве о партнерству.
Комисија за евалуацију пројектних приједлога Општине (у даљем тексту: Комисија) обавља оцјену пројектних приједлога на основу информација и документације коју су предали апликанти.
Комисија ће контактирати особе наведене за контак и препоруке како би се провјерили подаци о претходно оствареним резултатима. Ова комуникација ће се примарно одвијати електронским путем, а могући су и други алтернативни начини комуникације као нпр. телефоном или, у одређеним случајевима, на састанцима.
Сви потребни обрасци доступни су и могу се преузтеи са званичне интернет странице Општине: www.opstinateslic.com.


V – КРИТЕРИЈУМИ

Критеријуми по којима Комисија оцјењује пристигле пројектне приједлоге дефинисани су чланом 8. Правилника о критеријумима, начину и поступку расподјеле средстава удружењима и фондацијама за пројекте подршке младима који се финансирају и суфинансирају из буџета општине Теслић („Службени гласник општине Теслић“, број 7/22), а могу се преузети и са званичне интернет странице Општине: www.opstinateslic.com.
	Приликом оцјене пројектних приједлога предност ће имати пројектни приједлози који/ма:

· имају специфичан, одговоран приступ и методологију рада са младима,
· удружења која тренутно раде на побољшању положаја младих,
· укључују директну подршку или заговарање у име младих,
· представљају заговарачку иницијативу за рјешавање неког постојећег проблема младих,
· нису искључиво намијењени једној циљној групи младих људи,
· имају предност пројекти чији је учинак видљив на ширем подручју од једне локалне заједнице,
· садрже активности које предвиђају директну сарадњу са младима,
· не базирају се искључиво на изради и дистрибуцији промотивног и заговарачког материјала,
· не базирају се искључиво на одржавању обука и семинара,
· показују да постоје реалне могућности да се постигне резултат током трајања пројекта или одмах послије тога,
· показују способност за успјешно партнерство са властима, другим организацијама и разним интересним странама који раде са младима у РС и БиХ,
· промовишу одрживост остварених пројектних циљева и резултата,
· стварају синергију тако што укључују друге организације као учеснике у процесу,
· нису допуна или понављање неког другог пројекта.
	
Након што Општина, тј.  Комисија оцијени и рангира све пристигле пројектне приједлоге, сви апликанти ће бити информисани о исходу оцјене њихове апликације.  


VI – ЗАБРАНА ФИНАНСИРАЊА

	По овом јавном позиву не може се финансирати односно неће се одобрити средства за:
· инфраструктурне пројекте,
· накнаде општинским и државним службеницима,
· накнаде особама које имају пребивалиште ван РС и БиХ,
· набавку опреме,
· школарине и индивидуалне едукације,
· авионске карте, казне, камате,
· трошкове који настају кроз текуће/редовне активности апликанта а нису дио пројекта,
· трошкове настале прије потписивања уговора,
· трошкове припреме пројектног приједлога.

Они пројектни приједлози који буду позитивно оцијењени, улазе у фазу преговора о додјели гранта, а по успјешној фази преговора о додјели гранта и у фазу потписивања уговора.


VII – УСЛОВИ ЗА ДОДЈЕЛУ ГРАНТА

	Апликанти који буду имали најбоље пројектне приједлоге и буду одабрани за додјелу средстава дужни су омогућити Институту за развој младих КУЛТ да спроведе Процјену организационих капацитета и Процјену организационих перформанси. 
Процес преговора подразумијева и побољшање пројектне апликације и буџета. 	Само апликанти чији пројекти буду најбоље оцијењени, те који успјешно прођу процес преговора, могу бити корисници гранта.
У случају да апликације не задовољавају критеријуме предвиђене овим јавним позивом, Општина задражава право да не додијели ниједан грант или не додијели сва расположива средства. 
Општина ће објавити ранг-листу оцијењених пројектних приједлога путем својих службених канала комуникације према јавности.
Апликанти који буду покушали на било који начин манипулисати подацима, који буду контактирали запослене у Општинској управи с намјером да неслужбено сазнају резултате оцјене пројектних приједлога или буду покушали на нелегалан начин добити пројектна средства, биће по аутоматизму искључени из процеса одабира.
Потпис уговора о додјели гранта подразумијева, поред имплементације пројектних активности, спремност апликанта да активно учествује у развоју својих организационих капацитета уз пуну подршку Општине и Института за развој младих КУЛТ.
Развој организационих капацитета подразумијева:

· учешће на едукацијама и тренинзима које организује Институт за развој младих КУЛТ,
· коришћење алата за самопроцјену организационих капацитета и спроведбу интерних процеса,
· активан рад на унапређењу постојећих правилника и процедура који уређују рад апликанта, тамо гдје то буде потребно.


VIII – ИНФОРМАТИВНИ САСТАНАК

	Општина и Институт за развој младих КУЛТ ће током трајања јавног позива организовати информативни састанак за све заинтересоване субјекте у погледу попуне обрасца апликације и одговора на сва додатна питања.
Термин информативног састанка ће бити накнадно одређен и објављен путем службених канала комуникације Општине.


IX – РОК ЗА ПОДНОШЕЊЕ АПЛИКАЦИЈЕ

	Од заинтересованих субјеката се тражи да најкасније до 10. јуна 2022. године, до 15.00 часова, доставе пројектне приједлоге (апликацију) у штампаном облику, са свим траженим прилозима, у затвореној коверти са назнаком „KОМИСИЈИ ЗА ДОДЈЕЛУ СРЕДСТАВА УДРУЖЕЊИМА И ФОНДАЦИЈАМА ЗА ПРОЈЕКТЕ ПОДРШКЕ МЛАДИМА“, на адресу ОПШТИНА ТЕСЛИЋ, КАРАЂОРЂЕВА 18, 74270 ТЕСЛИЋ, препуручено поштом или лично на протокол Општине (шалтер за пријем поднесака). 
	Апликације које не буду достављене на наведени начин или не буду пристигле до наведеног рока, непотпуне апликације, као и апликације на неодговарајућим обрасцима, неће бити узете у разматрање.
	Сва питања која се тичу овог јавног позива достављају се искључиво електронски на адресу: sasa.bubic@opstinateslic.com, са обавезно назначеним бројем и датумом јавног позива.

                                                                                                                             НАЧЕЛНИК ОПШТИНЕ
                                                                                                                                 Милан Миличевић
ДОСТАВЉЕНО:
1. Интернет страница,
2. Огласна табла,
3. Одјељење за друштвене дјелатности,
4. Досије начелника,
5. Архива.

